Terms – Trendies Hairstyling
Brigitte van Ede
Adres:Korte Ossendam 56 3768 CT Soest
Bel ons op035 - 60 121 75
Copyright © 2020 All rights reserved - Voorwaarden / Privacy Fiennes volg Nureyev se spoor - Kuns En Vermaak - Republikein
Monday, June 01st, 17:14:36
Fiennes volg Nureyev se spoor
05 July 2019 | Kuns en vermaak
The White Crow gaan oor ’n unieke kunstenaar se avontuur soos hy die balletwêreld vir altyd verander.
Dit neem die kyker op reis deur sy armoedige kinderdae in die Russiese stad Oefa, sy studentejare in Leningrad en sy epiese kennismaking met die Westerse kultuur in Parys in die vroeë 1960’s.
Dié indrukwekkende, dansbelaaide biografie fokus op Rudolf Nureyev se kinderdae, opleiding en lewensveranderende besoek aan Parys. Filmfinity (Edms) Bpk. versprei die fliek.
Dit is gebaseer op Julie Kavanagh se biografie oor dié Russiese balletdanser en die draaiboek is deur David Hare verwerk.
Die fliek se regisseur, Ralph Fiennes, het ná hy 20 jaar gelede Nureyev: The Life gelees het, versot op die verhaal geraak.
Nureyev, wat vir sy sensuele danstalent bekend was, het die spanning van die Koue Oorlog aangeblaas deur een van die eerste supersterre te word om van die Sowjetunie in 1961 weg te breek.
In The White Crow vertel Fiennes dié balletlegende se verhaal.
“Dit is so dramaties en spreek baie temas aan. Dit het ’n interpersoonlike dinamika, is ’n kans vir Nureyev om homself te laat geld en toon die meedoënloosheid wat daarmee gepaard gaan. Dit is ook binne die konteks van die ideologie van die verdeling tussen die Ooste en die Weste tydens ’n spannende tydperk in die Koue Oorlog,” sê Fiennes.
“Dit was sy karakter en wil wat hom laat besef het wie hy is wat my regtig aangegryp het,” sê hy.
“Ons wou ’n fliek maak oor iemand wat uniek en onkonvensioneel was.”
The White Crow is Fiennes se derde fliek as regisseur en volg in Coriolanus en The Invisible Woman se voetspore. As regisseur bestee hy dieselfde aandag aan fyn besonderhede en karakterskepping as wat hy as akteur doen. Omdat hy daarna streef om sy werk so eg as moontlik te laat lyk, het Fiennes Russiese dansers en akteurs gebruik en hulle toegelaat om in hul eie taal met mekaar op die skerm te praat.
Nureyev word briljant deur Oleg Ivenko vertolk.
Ivenko is ’n solodanser by die Jalil Tatar-balletteater, wat hope jeugdige energie en talent aan die rol verleen.
Regdeur die fliek word balletstukke foutloos opgevoer en is dit verteenwoordigend van die sukses wat hy bereik deur die verlede vir ’n nuwe toekoms agter te laat.
Die ondersteunende rolle sluit die balletster en akteur Sergei Polunin in.
Fiennes speel self een van die mees onderskatte karakters (wat hy heeltemal in Russies vertolk) in die fliek.
Hy is Alexander Pushkin, die beroemde dansmeester wat iets in Nureyev se passie raaksien.
Pushkin se vrou, Xenia (Chulpan Khamatova), stel ook baie belang in Nureyev en nooi hom na haar woonstel waar sy hom verlei.
In die fliek reis die balletster na Parys saam met die Kirov-balletgeselskap.
Daar raak hy bevriend met die Franse danser Pierre Lacotte (Raphaël Personnaz) en die glanspersoonlikheid Clara Saint (Adèle Exarchopoulos), wat oor die dood van ’n geliefde treur en ook die seun van die Franse minister van kultuur, André Malraux, is.